НАРЕДБА ЗА КРИТЕРИИТЕ И РЕДА ЗА ОПРЕДЕЛЯНЕ НАЛИЧИЕТО НА ОСНОВНИ ИНТЕРЕСИ В СЛУЧАИТЕ ПО ЧЛ. 13, АЛ. 1, Т. 13, БУКВИ "А", "Е" И "Ж" И ЧЛ. 149, АЛ. 1, Т. 2 ОТ ЗАКОНА ЗА ОБЩЕСТВЕНИТЕ ПОРЪЧКИ, КОИТО ТРЯБВА ДА БЪДАТ ЗАЩИТЕНИ ПРИ СКЛЮЧВАНЕ НА ДОГОВОР ЗА ОБЩЕСТВЕНА ПОРЪЧКА ИЛИ ПРИ ПРОВЕЖДАНЕ НА КОНКУРС ЗА ПРОЕКТ
Приета с ПМС № 264 ОТ 14.10.2016 Г.
Обн. ДВ. бр.83 от 21 Октомври 2016г.
Раздел I.
Общи положения
Чл. 1. С наредбата се уреждат критериите и редът за определяне наличието на основни интереси, свързани със сигурността на страната, които трябва да бъдат защитени при сключване на договор за обществена поръчка или при провеждане на конкурс за проект в случаите по чл. 13, ал. 1, т. 13, букви "а", "е" и "ж" и чл. 149, ал. 1, т. 2 от Закона за обществените поръчки (ЗОП).
Чл. 2. Основните интереси в областта на сигурността на страната се определят в съответствие със Закона за управление и функциониране на системата за защита на националната сигурност (ЗУФСЗНС) и Стратегията за национална сигурност на Република България.
Раздел II.
Критерии за определяне наличието на основни интереси, свързани със сигурността на страната, които трябва да бъдат защитени при сключване на договор за обществена поръчка или при провеждане на конкурс за проект в случаите по чл. 13, ал. 1, т. 13, букви "а", "е" и "ж" от Закона за обществените поръчки
Чл. 3. В случаите по чл. 13, ал. 1, т. 13, букви "а", "е" и "ж" ЗОП определяне наличието на основен интерес, свързан със сигурността на страната, и необходимостта от неговата защита се извършва въз основа на следните критерии:
1. наличие на посегателство или на съществен риск от застрашаване на основен интерес, свързан със сигурността на страната;
2. необходимост от противодействие, намаляване или предотвратяване на посегателството или на съществения риск от застрашаване на основен интерес, свързан със сигурността на страната;
3. пряка връзка между основния интерес, свързан със сигурността на страната, и предмета на строителството, доставката или услугата, за които ще се сключва договор, или с предмета на конкурса за проект.
Чл. 4. Наличието на основен интерес, свързан със сигурността на страната по чл. 13, ал. 1, т. 13, букви "а", "е" и "ж" ЗОП, се преценява за всеки отделен случай по повод необходимостта от сключване на договор за доставки, услуги или строителство.
Раздел III.
Критерии за определяне наличието на основни интереси, свързани със сигурността на страната, които трябва да бъдат защитени при сключване на договор за обществена поръчка в случаите по чл. 149, ал. 1, т. 2 от Закона за обществените поръчки
Чл. 5. В случаите по чл. 149, ал. 1, т. 2 ЗОП определяне на наличието на основен интерес, свързан със сигурността на страната, и необходимостта от неговата защита се извършва въз основа на следните критерии:
1. наличие на посегателство или на съществен риск от застрашаване на основен интерес, свързан със сигурността на страната;
2. необходимост от предоставяне на класифицирана информация;
3. необходимост от противодействие, намаляване или предотвратяване на посегателството или на съществения риск от застрашаване на основния интерес, свързан със сигурността на страната;
4. пряка връзка между основния интерес, свързан със сигурността на страната, и предмета на строителството, доставката или услугата, за които ще се сключва договор, или с предмета на конкурса за проект.
Чл. 6. Наличието на основен интерес, свързан със сигурността на страната по чл. 149, ал. 1, т. 2 от Закона за обществените поръчки, се преценява за всеки отделен случай по повод необходимостта от сключване на договор за доставки, услуги или строителство.
Раздел IV.
Ред за определяне наличието на основни интереси, свързани със сигурността на страната, в случаите по чл. 13, ал. 1, т. 13, букви "а", "е" и "ж" и чл. 149, ал. 1, т. 2 от Закона за обществените поръчки
Чл. 7. (1) Преценката за наличие на основен интерес, свързан със сигурността на страната, по чл. 3 и 5 се извършва от Министерския съвет по предложение на възложителя, за което се приема решение.
(2) Когато възложител установи, че са налице всички критерии по чл. 3 и 5, внася в Министерския съвет проект на решение с доклад.
Чл. 8. (1) Докладът по чл. 7, ал. 2 съдържа:
1. идентификация на основния интерес, свързан със сигурността на страната;
2. изложение на фактите и обстоятелствата, които:
а) доказват наличието на посегателство или съществен риск от застрашаване на основния интерес по т. 1;
б) обосновават необходимостта от противодействие, намаляване или предотвратяване на посегателството или на съществения риск от застрашаване на основния интерес, свързан със сигурността на страната;
в) обосновават необходимостта от предоставяне на класифицирана информация в случаите по чл. 5;
г) обосновават наличието на пряка връзка между основния интерес по т. 1 и предмета на строителството, доставката или услугата, за които ще се сключва договор, или с предмета на конкурса за проект;
3. описание на предлаганите мерки за защита на основния интерес по т. 1, както и обосноваване на тяхната съразмерност с преследваната цел - осигуряване на необходимата защита на интереса по т. 1, включително мотиви защо тази защита не може да се осигури чрез процедурите, предвидени в ЗОП;
4. предложение за вземане на решение.
(2) Предложеното решение в доклада по ал. 1 не може да се мотивира единствено с икономически интереси.
Чл. 9. Материалите по чл. 7, ал. 2 се съгласуват и внасят за разглеждане от Министерския съвет по реда, определен в Устройствения правилник на Министерския съвет и на неговата администрация.
Чл. 10. След приемането на решението на Министерския съвет възложителят може да сключи договор, когато са налице всички други условия по чл. 13, ал. 1, т. 13, букви "а", "е" и "ж" и по чл. 149, ал. 1, т. 2 ЗОП.
Допълнителни разпоредби
§ 1. По смисъла на наредбата:
1. "Възложител" е лицето, определено като възложител по смисъла на ЗОП.
2. "Класифицирана информация" е класифицираната информация по смисъла на Закона за защита на класифицираната информация.
Заключителни разпоредби
§ 2. Наредбата се приема на основание чл. 13, ал. 2 и чл. 149, ал. 9 от Закона за обществените поръчки.